
                                                                



Parlamentul  României

Camera  Deputaţilor

Comisia pentru industrii                                               Comisia juridică, de disciplină 

              şi servicii                                                                         şi imunităţi
      Bucureşti, 01.10.2012                                                       Bucureşti, 09.10.2012                                         
                                                                                                Plx 471/2010
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra propunerii legislative pentru modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmis, pentru dezbatere şi avizare în fond, Comisiei pentru industrii şi servicii şi Comisiei juridice, de disciplină şi imunităţi, cu nr.P.l.x 471 din 14 septembrie 2010.

În raport cu  obiectul şi conţinutul reglementării, iniţiativa legislativă face parte din categoria legilor ordinare.

                    PREŞEDINTE,                                               PREŞEDINTE,

                      Iulian Iancu                                                   Daniel Buda    




PARLAMENTUL ROMÂNIEI

CAMERA DEPUTAŢILOR

	
	


          Comisia pentru industrii                                                    Comisia juridică, de disciplină 

                      şi servicii                                                                              şi imunităţi
                                                                                                                    Bucureşti, 09.10.2012                                         
                                                                                                                     Plx471/2010 
RAPORT  COMUN
asupra propunerii legislative pentru modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industriii şi servicii au fost sesizate spre dezbatere, în fond, cu propunerea legislativă pentru modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă cu adresa nr. Pl.x.471 din 14 septembrie 2010, înregistrată sub nr. 31/776/2010, respectiv 23/242/2010. 

Senatul, în calitate de primă Cameră sesizată, a respins iniţiativa legislativă în şedinţa din 6 septembrie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 


Consiliul Legislativ a avizat favorabil, cu observaţii şi propuneri, iniţiativa legislativă, conform avizului înregistrat sub nr. 234 din data de 15 martie 2010.

Guvernul, prin punctul de vedere transmis cu adresa nr.1452 din 7 iunie 2010, nu susţine adoptarea iniţiativei legislative.

Comisia pentru administraţie publică, amenajarea teritoriului şi echilibru ecologic, Comisia pentru buget, finanţe şi bănci şi Comisia pentru politică economică, reformă şi privatizare au avizat negativ iniţiativa legislativă.

Propunerea legislativă supusă dezbaterii are ca obiect de reglementare modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii. Conform expunerii de motive, intervenţiile legislative propuse promovează transparenţa, precum şi tratamentul egal pentru participanţii la licitaţii publice, în scopul utilizării eficiente a fondurilor publice.

Examinarea propunerii legislative a avut loc în şedinţe separate ale celor două comisii sesizate în fond, la data de 14 februarie 2012 de către Comisia juridică, de disciplină şi imunităţi şi la data de 25 septembrie 2012 de către Comisia pentru industrii şi servicii. 

 Din numărul total de 23 de membri ai Comisiei juridice, de disciplină şi imunităţi au participat la şedinţă 12 deputaţi, respectiv 20 deputaţi din totalul de 28 de membri ai Comisiei pentru industrii şi servicii.

În urma examinării iniţiativei legislative şi a opiniilor exprimate, membrii Comisiei juridice, de disciplină şi imunităţi şi ai Comisiei pentru industrii şi servicii au hotărât, în unanimitate, să propună plenului Camerei Deputaţilor respingerea propunerii legislative pentru modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, întrucât măsurile legislative propuse de către iniţiatori au fost deja reglementate prin Legea nr.278/2010 privind aprobarea Ordonanţei de urgenţă a Guvernului nr.76/2010 pentru modificarea şi completarea Ordonanţei de urgenţă nr.34 din 19/04/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii.

În raport de obiectul şi conţinutul reglementării, iniţiativa legislativă face parte din categoria legilor ordinare.

PREŞEDINTE,                                                                  PREŞEDINTE,

Iulian IANCU                                                                       Daniel BUDA
	            SECRETAR,      
     Radu Bogdan ŢÎMPĂU             
	                                 SECRETAR,

                         Gabriel ANDRONACHE

